Iere klop All Blacks: Gaan Foster se kop waai?(Foto: Marty Melville/AFP) Die agteruitgang van die All Black-rugbyspan het Saterdag in Wellington nog ŉ vernederende hoofstuk bygekry toe Ierland die eerste keer ŉ reeks in Nieu-Seeland kon wen. Die Iere het die derde en beslissende toets met 32 – 22 gewen om die reeks met 2 – 1 te beklink. Vir die All Blacks moet dit ŉ bitter pil wees om te sluk, want hulle het nou vyf van hul laaste agt toetse teen die Iere verloor. Hulle is vierde op die wêreldranglys en word sekerlik deur een die swakste Nieu-Seelandse afrigters, Ian Foster, afgerig. Die Iere was rustyd reeds met 22 – 3 voor; die All Blacks se grootste rustyd agterstand in meer as 600 toetse. Sedert Foster in 2020 die All Blacks begin afrig het, kon die Kiwi’s nog net 16 van hul 24 toetse wen en hulle is sewe keer geklop – deur vyf verskillende lande. Hulle het vier van hul laaste vyf toetse verloor en die Iere het die eerste span in 28 jaar geword wat die All Blacks tuis in ŉ reeks kon klop. Foster se wenpersentasie is nou onder 70%, die swakste nog deur enige All Black-afrigter sedert rugby professioneel geraak het. Vergelyk dit met Steve Hansen (86,9%), Graham Henry (85,44%) en John Mitchell (82,14%) en die rooi ligte flikker. Die groot probleem is dat die All Blacks nie soos die Crusaders, hul beste Superrugby-franchise, speel nie. Dit lyk ook nie asof Foster en sy medekeurders weet wie hulle beste senterkombinasie is nie, wie is hulle beste stutte en losvoorspelerkombinasie? Is Sam Cane se leierskappe ook goed genoeg? Is Sam Whitelock nie te oud nie? Die Iere daarenteen speel Leinster, wat jare lank die toon aangee. Hulle was Saterdag weer vol passie en geesdrif, hulle het stewig geskrum, sewe van Nieu-Seeland se lynstane bederf en Peter O’Mahony, Josh van der Flier en Dan Sheehan het die All Blacks stukkend geduik en die losstryd oorheers. Agterlangs was die kalm Jonny Sexton oudergewoonte die groot planmaker en Bundee Aki was ŉ rots. Aki (so ook die agtsteman Caelan Doris) het elke keer oor die voordeellyn gekom, hy het goed verdedig en ook nie geskroom om die bal wyd te rek nie. Punte: Ierland 32 (22): Drieë: Josh van der Flier, Hugo Keenan, Robbie Henshaw, Rob Herring. Doelskoppe: Jonny Sexton (3). Strafdoele: Sexton (2). Nieu-Seeland 22 (3): Drieë: Ardie Savea, Akira Ioane, Will Jordan. Doelskoppe: Jordie Barrett (2). Strafdoel: Jordie Barrett.